Eläketurvakeskus

Eläketurvakeskus (ETK) on työeläketurvan toimeenpanon ja kehittämisen lakisääteinen yhteistyöelin, asiantuntija ja yhteisten palvelujen tuottaja. ETK on lailla perustettu, mutta se ei ole osa valtionhallintoa. Sen toiminta rahoitetaan työeläkemaksuista.

ETK:n toimitusjohtaja on Mikko Kautto. Ensimmäinen toimitusjohtaja oli Tauno Jylhä (1961–1967). Eläketurvakeskuksessa oli vuoden 2022 lopussa 295 työntekijää. Sen toimitilat sijaitsevat Helsingin Kalasatamassa.

Tehtävät  
ETK:n tehtäviä ovat työeläkejärjestelmän keskusrekisterien hoitaminen, tutkimus, tilastointi ja työeläkelaitosten vastuunjako. Lisäksi ETK tuottaa suunnittelu-, koulutus- ja viestintäpalveluja ja tukee säädösten valmistelua. Eläketurvakeskus neuvoo työeläkeasioissa ja valvoo, että työnantajat ovat ottaneet työntekijöilleen työeläkevakuutuksen.

Eläketurvakeskus on kansainvälinen yhdyslaitos eli se välittää ulkomaille kaikki Suomessa asuvien hakemukset, joissa haetaan eläkettä ulkomailta sekä ratkaisee EU/ETA-maissa ja sosiaaliturvasopimusmaissa työskentelevien osalta, sovelletaanko heihin Suomen sosiaaliturvalainsäädäntöä.

Hallinto ja organisaatio  
Eläketurvakeskuksen ylimmät hallintoelimet ovat edustajisto ja hallitus. Sosiaali- ja terveysministeriö asettaa edustajiston sekä nimittää hallituksen puheenjohtajan ja varapuheenjohtajan. Hallituksen puheenjohtajana toimii Sini Sulonen ja edustajiston puheenjohtajana STM:n kansliapäällikkö Veli-Mikko Niemi .

Lähteet

Kirjallisuutta
 Teos Julkarissa

Aiheesta muualla 
 Eläketurvakeskus.

Sosiaaliturva

Julkisoikeudelliset rahastot
Suomen viranomaiset